Nakatayoka no nawri,
inpahap ni Pilato si Jesos dyirad soldādo naw,
as nakaipasaplit na sya.
As siraw soldādwaw,
namahokon sas korona na a sangasanga no manōlokaw a kayo,
as nakapangay da syad oho naw,
as nakakekeh da syas akmaw obi so kīta a kekeh no āri.
Naytatādi sa minsipsipat di Jesos a nangibahebahey sya a kon da,
“Mabyay pakono Āri dayan Jodyo!”
Do dawri,
minirwa minohbot si Pilato,
as nakabata na sya dyirad Jodyowaw a kāna,
“Sichangori,
pahboten ko dyinyo tan mapatakan nyo a abaw nachichwasan ko a gatos na a panghapan ko a mangikeddeng so kaokom na.”
Minohbot si Jesos do dawri a sikokorona so sangasanga saw no manōlok a kayo kan sikekekeh pa so akmaw obi so kīta a kekeh no āri.
Do dawri,
binata ni Pilato dyira,
“Chaya dyaw tawowaya!”
Ki do nakaboya daw syan matotohos saw a papādi kan siraw para bantayaw so Timplo,
nanyeng da inngēngengey a kon da,
“Ipailansa mod kros!
Ipailansa mo do kros!”
Ki binata ni Pilato dyira a kāna,
“Inyo danaw makatoneng ah!
Inyo danaw mangilansa sya do kros.
Abayaw nachichwasan ko a gatos na a panghapan ko a mangikeddeng so kaokom na.”
Inatbay dan Jodyowaw si Pilato a kon da,
“Sigon do linteg namen,
machita madiman maynamot ta inpaneknek na a iyaw Anak no Dyos.”
Do nakadngeyaw syan Pilato so nyaya chirin da,
naypangay danaw nakāmo na.
Do dawri,
pinaybidi dana ni Pilato si Jesos do palasyowaw,
as nakapirwa narana nanahes dya a kāna,
“Taga dino ka?”
Ki inatbay aba ni Jesos.
“Āngo dyi mwa atbayan?”
binata ni Pilato dya.
“Chapatak mo abawri a myan dyaken toray a mapakakaro mana mapailansa dyimo do kros?”
Initbay ni Jesos a kāna,
“Aba polos toray mo dyaken,
an dya itoroh no Dyos.
Dawa,
rakorakoh gatos da no tawotawo saw a nangiparawat dyaken dyimo kan iyaw gatos mo.”
Do nakadngeyaw syan Pilato,
posposan na pakakarohen si Jesos.
Ki do dawri,
nāw da inngēngengey no Jodyowaw a kon da,
“An pakakarohen mo nawri a tawo,
sīt abaymon Impirador.
Ta aran sino a mapatnek so inawan na a mayparin a āri,
kontraen nas Impirador.”
Do nakadngeyaw syan Pilato so inchirin daw,
pinahtot naranas Jesos,
as nakangay na naydisnad disnan naw no pangokoman do yananaw a mayngaran so “Ratag a Bato.”
Do Hebreo a chirin Jodyo,
ki “Gabata.”
Do dawri,
makey dana mayegen araw do kasakbayanaw no araw no pista da a araw a kapangisagāna da.
Binata ni Pilato dyirad Jodyowaw a kāna,
“Chadyaw āri nyowaya!”
Ki inngēngengey da a kon da,
“Ipadiman mo!
Ipadiman mo!
Ipailansa mo do kros!”
“Namna!
Chakey nyori a ipailansa ko āri nyowaya do kros?”
inyahes ni Pilato dyira.
Ki inatbay dan matotohos saw a papādi a inngengey,
“Abaw matarek a āri namen,
an dya iyaw no Impiradoraw!”
Do dawri,
inparawat ni Pilato dyira a mailansa do kros.